PROJEKTS

 **Apstiprināti**

ar Ķekavas novada domes

2023.gada \_\_.\_\_\_\_ sēdes

lēmumu Nr.\_\_ (protokols Nr.\_\_.)

**Saistošie noteikumi Nr.\_\_\_\_/2023**

**Kārtība, kādā tiek piešķirtas Ķekavas novada pašvaldības sporta bāzes un izglītības iestāžu sporta infrastruktūra**

 *Izdoti saskaņā ar*

*Pašvaldību likuma 44.panta otro daļu*

1. **Vispārīgie jautājumi**
2. Saistošie noteikumi (turpmāk – noteikumi) nosaka kārtību, kādā fiziskām un juridiskām personām piešķir Ķekavas novada pašvaldības (turpmāk – pašvaldība) sporta bāzes un pašvaldības izglītības iestāžu sporta infrastruktūru, lai nodrošinātu obligātās vispārējās izglītības un profesionālās ievirzes sporta izglītības norisi, kā arī, veicinātu sporta aktivitātes un sporta nozares attīstību Ķekavas novadā.
3. Noteikumu izpratnē pretendents ir fiziska vai juridiska persona, kura ir iesniegusi pašvaldībā pieprasījumu par pašvaldības sporta bāzes un/vai pašvaldības izglītības iestādēs esošā sporta laukuma, sporta zāles ar pieguļošo teritoriju un palīgtelpām, kur ir nepieciešamais aprīkojums, un, kur ir iespējams nodarboties ar sportu (turpmāk – sporta infrastruktūra), izmantošanu.
4. Noteikumu izpratnē ziemas sezona uzskatāma par laika periodu no kārtējā gada 1.septembra līdz nākamā gada 31.maijam, vasaras sezona no kārtējā gada 1.jūnija līdz kārtējā gada 31.augustam.
5. Pretendentu pieprasījumu apkopošanu koordinē ar pašvaldības izpilddirektora rīkojumu nozīmēta persona vai pašvaldības iestādes “Ķekavas novada centrālā administrācija” atbildīgā struktūrvienība.
6. **Sporta infrastruktūras piešķiršanas un izmantošanas kārtība**
7. Pretendenti iesniegumu par sporta infrastruktūras piešķiršanu (turpmāk – pieprasījums) ziemas sezonā pašvaldībā iesniedz līdz kārtējā gada 5.augustam, par vasaras sezonu – līdz kārtējā 1.martam. Pretendenti pieprasījumu nosūta uz e-pasta adresi sportabazes@kekava.lv, atbilstoši pašvaldības tīmekļa vietnē [www.kekava.lv](http://www.kekava.lv) norādītajai veidlapas formai, kopā ar plānoto dalībnieku skaitu un sadalījumu pa vecuma grupām.
8. Pretendents pieprasījumā norāda sporta aktivitātes, ar kurām nodarbojas, nepieciešamo sporta infrastruktūru un izmantošanas laika grafiku.
9. Pretendents pieprasījumā norāda tikai vienu sporta objektu, kur attiecīgajā dienā un laikā pieprasa nodarbību laiku.
10. Pretendents grupu sarakstus par ziemas un vasaras sezonu ar dalībnieku sarakstu iesniedz noteikumu 5.punktā norādītajos termiņos, kurā norāda dalībnieka vārdu, uzvārdu, dzimšanas datus, deklarēto dzīvesvietu.
11. Informācija par kārtību, kādā pretendenti var iesniegt pieprasījumu, tiek publicēta pašvaldības tīmekļa vietnē [www.kekava.lv](http://www.kekava.lv).
12. Lai piešķirtu sporta infrastruktūru, prioritārā secībā tiek ņemts vērā:
	1. sporta infrastruktūras nepieciešamība pašvaldības vispārējās izglītības iestāžu funkciju izpildei un vispārējās izglītības iestāžu interešu izglītības programmu realizācijai;
	2. sporta infrastruktūras nepieciešamība pašvaldības dibinātās Ķekavas novada sporta skolas funkciju izpildei un interešu izglītības programmu realizācijai;
	3. pretendenti, kuru sporta aktivitāšu grupā darbojas Ķekavas novada sportisti un vismaz 70% no tiem deklarētas dzīvesvietas adrese ir Ķekavas novadā, un ir saņēmuši Ķekavas novada pašvaldības licenci attiecīgās programmas realizēšanai;
	4. pretendenti, kuri nodrošina sporta aktivitātes pēc iespējas vairāk dažādās vecuma grupās: bērnu grupas līdz 10 gadiem, jauniešu grupas no 11 – 18 gadiem, pieaugušo grupas no 19 gadiem, kuras piedalās Latvijas čempionātos, pārstāvot Ķekavas novadu, un ir saņēmuši pašvaldības licenci attiecīgās programmas realizēšanai;
	5. citi pretendenti, kuri nav minēti noteikumu 10.1.-10.4.apakšpunktos, sporta aktivitāšu un pasākumu nodrošināšanai.
13. Lēmumu par sporta infrastruktūras piešķiršanu un izmantošanu pieņem ar pašvaldības izpilddirektora rīkojumu apstiprināta darba grupa.
14. Pieņemot noteikumu 11.punktā minēto lēmumu, darba grupa vērtē pretendenta atbilstību noteikumu 10.punktā minētajai prioritārai secībai, izvērtē katras iestādes sporta infrastruktūras noslodzi un iespēju piešķirt to lietošanā pretendenta pieprasītajos laikos.
15. Darba grupa lēmumu pieņem desmit darba dienu laikā no pieprasījuma iesniegšanas dienas.
16. Darba grupa apstiprina un nosūta iestādes vadītājam sporta infrastruktūras laika grafiku 2 darba dienu laikā pēc lēmuma pieņemšanas.
17. Attiecīgās sporta infrastruktūras iestādes vadītājs nodrošina sporta infrastruktūras aktuālā laika grafika izvietošanu redzamā vietā pie attiecīgās sporta infrastruktūras un pašvaldības tīmekļa vietnē [www.kekava.lv](http://www.kekava.lv).
18. Iestādes vadītājs ar pretendentu slēdz nomas līgumu par sporta infrastruktūras izmantošanu, paredzot tajā pretendenta atbildību par sporta infrastruktūras izmantošanu, atbilstoši tās mērķim un piešķirtajā laika grafikā.
19. Pretendentam, kuram ir nenokārtotas finanšu saistības (parādi) pret pašvaldību vai tās iestādēm, pieprasījumi par sporta infrastruktūras izmantošanu netiek izskatīti.
20. **Noslēguma jautājumi**
21. Sporta infrastruktūras piešķiršanas unizmantošanas kontroli veic ar pašvaldības izpilddirektora rīkojumu nozīmēta persona vai pašvaldības iestādes “Ķekavas novada centrālā administrācija” atbildīgā struktūrvienība.
22. Iestādes vadītājam ir tiesības izlases kārtībā veikt pārbaudes par sporta infrastruktūras atbilstošu izmantošanu un pieprasījumā norādīto dalībnieku skaita atbilstību.
23. Iestādes vadītājam ir pienākums informēt pretendentu un lemt par sporta infrastruktūras lietošanas izmaiņām uz konkrēto laika posmu, 1 nedēļu iepriekš par to brīdinot, ja pašvaldībai ir nepieciešams rīkot attiecīgajā sporta infrastruktūrā novada, valsts vai starptautiska mēroga pasākumu.
24. Pretendentam ir pienākums rakstiski informēt iestādes vadītāju vai tā nozīmēto atbildīgo personu par to, ja pretendentam nav nepieciešama sporta infrastruktūra vai tam ir zināmas būtiskas dalībnieku skaita izmaiņas, vai citi apstākļi, kas ietekmē noteikumu 10.punktā minēto prioritāro uzskaitījumu vairāk par 1 nodarbību vai sporta aktivitātes laiku.
25. Pretendents informē attiecīgo sporta infrastruktūras pārvaldītāju vai attiecīgās iestādes vadītāju par treniņa atcelšanu – slimības, sacensību vai citu iemeslu dēļ.
26. Ar darba grupas lēmumu ir iespēja pārskatīt apstiprināto sporta infrastruktūras izmantošanas grafiku.
27. Ja nav pieteikušies pretendenti konkrētos laikos, tad šos laikus iestādes vadītājs jauna pieprasījuma gadījumā drīkst piešķirt, veicot izmaiņas noslodzes grafikā.

Domes priekšsēdētājs (PARAKSTS\*) Juris Žilko

**Ķekavas novada pašvaldības 2023.gada \_\_\_\_\_\_\_\_\_\_\_\_\_ saistošo noteikumu Nr.\_\_/2023**

**“Kārtība, kādā tiek piešķirtas Ķekavas novada pašvaldības sporta bāzes un izglītības iestāžu sporta infrastruktūra”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. 1. Mērķis un nepieciešamības pamatojums
 | Saistošo noteikumu projekta mērķis ir noteikt kārtību, kādā fiziskām un juridiskām personām piešķir Ķekavas novada pašvaldības (turpmāk – pašvaldība) sporta bāzes un pašvaldības izglītības iestāžu sporta infrastruktūru, lai nodrošinātu obligātās vispārējās izglītības un profesionālās ievirzes sporta izglītības norisi, kā arī veicinātu sporta aktivitātes un sporta nozares attīstību Ķekavas novadā. Pašvaldības pilnvarojums izstrādāt saistošos noteikumus izriet no Pašvaldību likuma 44.panta otrās daļas, kas noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. |
| 1. 2.Fiskālā ietekme uz pašvaldības budžetu
 | Fiskālā ietekme uz pašvaldības budžetu – nav paredzēta. |
| 1. 3.Sociālā ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
 | Ietekme uz vidi - nav paredzēta.Ietekme uz iedzīvotāju veselību – saistošie noteikumi tieši neietekmē iedzīvotāju veselību, bet netieši veicina aktīvā un veselīgā dzīvesveida attīstību novada teritorijā.Ietekme uz uzņēmējdarbības vidi pašvaldības teritorijā - nav paredzēta.Ietekme uz konkurenci - nav paredzēta. |
| 4. Ietekme uz administratīvajām procedūrām un to izmaksām | Administratīvo procedūru izmaksas nav paredzētas. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti Pašvaldību likuma 4.panta pirmās daļas 7.punktā noteiktajai pašvaldības funkcijai veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanaiSaistošo noteikumu izpildes nodrošināšanai nav nepieciešams veidot jaunas pašvaldības institūcijas. |
| 6. Informācija par izpildes nodrošināšanu | Saistošo noteikumu izpildi nodrošinās ar pašvaldības izpilddirektora rīkojumu nozīmēta persona vai pašvaldības iestādes “Ķekavas novada centrālā administrācija” atbildīgā struktūrvienība.Nav paredzēta jaunu institūciju izveide, esošo likvidācija, reorganizācija, vai jaunu darba vietu izveide. |
| 7.Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8.Izstrādes gaitā veiktās konsultācijas ar privātpersonām un institūcijām | Saistošo noteikumu projektu izstrādājusi pašvaldības iestādes “Ķekavas novada centrālā administrācija” Izglītības, kultūras un sporta pārvalde.Saistošo noteikumu izstādes gaitā nav veiktas konsultācijas ar privātpersonām un institūcijām.Saistošo noteikumu projekts no \_\_\_\_.2023 līdz \_\_\_\_.2023. tika publicēts Ķekavas novada pašvaldības mājas lapā sabiedrības viedokļa noskaidrošanai.  |

Domes priekšsēdētājs (\*PARAKSTS) Juris Žilko

**\*ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.**